Tampereen keskustan raitiovaunutyömaa vaikuttaa luonnollisesti myös Pirkanmaan pride -marssin reittiin.

Yksi toimiva vaihtoehto olisi ollut kokoontuminen Ratinanaukiolla ja lähteä siitä yhdessä marssimaan kohti laikunlavaa. Kaupungin mielestä reittisuunnitelma oli hyvä. Pride-koordinaattorimme oli kohteliaasti yhteydessä Ratinan kauppakeskukseen, sillä kiinteistön omistajana se voi myös päättää sen ulkoalueista.

Kauppakeskus tiedotti: ”Kiinteistön omistajana emme valitettavasti voi antaa kulkueelle lupaa kokoontua kauppakeskuksessamme ja sen ulkoalueilla. Perustelumme on se, että kauppakeskuksemme on puolueeton toimija ja ympäristö, joka keskittyy ainoastaan kaupalliseen toimintaan, eikä sovellu yhdistysten tai liikkeiden vaikuttamisen paikaksi.”

Ratinan kauppakeskus ei halua Tampereen kaupungin suojelemaa Pirkanmaan pride -marssin järjestäytymistä aukiolleen, vaikka tapahtuman tarkoitus on edistää yhdenvertaisuus- ja tasa-arvolakien toteutumista. Marssi tekee näkyväksi moniarvoista ja turvallista elinympäristöä, jossa kaikki saisivat olla totta ilman pelkoa ja syrjintää. Samaan aikaan Helsingissä tavarataloketju Prisma on Helsinki pride -tapahtuman pääyhteistyökumppani. Tampereella ei siis puhuta kaupallisesta yhteistyöstä, vaan siitä että saako marssi edes lähteä kaupan edestä. Moni olisi luullut, että marssi olisi tuonut näkyvyyttä ja myönteistä lisäarvoa uudelle keskukselle, jotta se nähtäisiin yhdenvertaisuuden kannattajana.

Kauppakeskuksen iskulause on verkkosivujen mukaan: Ratina – meidän kohtaamispaikka. Valitettavasti Ratina ei ole meidän kohtaamispaikkamme.

Näillä näkymin marssi lähtee liikkeelle Ratinannokanpuistosta. Teemme selkeän ohjeistuksen, jotta paikka löytyy. Siitä se jatkaa Laukonsillan yli Laukontorille, keskustorille ja Laikunlavalle.

Nähdään Pirkanmaan pride -marssilla lauantaina 9.6. klo 14.30. Yhdessä olemme enemmän.

Mikko Väisänen

Toiminnanjohtaja

Pirkanmaan SETA ry